Mika Salo oli mukana Itävallan F1-osakilpailun tuomaristossa. Hän kävi Ilta-Sanomille läpi Valtteri Bottaksen lähdön, joka on puhuttanut F1-maailmassa.

Valtteri Bottas ajoi Itävallan GP:ssä upeaan voittoon paalupaikalta. Bottas sai kilpailuun ilmiömäisen lähdön, josta puhuttiin paljon. Ferrarin tähtikuski Sebastian Vettel epäili jo kisan aikana, että Bottas otti varaslähdön.

Hän toisti epäilynsä kisan jälkeen eikä uskonut startin puhtauteen. Formula ykkösten tv-lähetyksessä Bottaksen reaktioajan väitettiin olleen 0,201 sekuntia.

– Sanoin, etten usko siihen, koska en usko siihen. Normaalisti kaikkien reaktioajat ovat noin 0,2 sekuntia kaikilla. En usko, että kaikki muut olivat niin paljon Bottasta hitaampia tänään, Vettel sanoi lehdistötilaisuudessa.

Suomalainen entinen F1-tähti Mika Salo oli Itävallan GP:n tuomaristossa kuskijäsenenä. F1-lähetyksessä väitetty 0,201 sekunnin reaktioaika ei pidä paikkaansa: Salo nimittäin kertoi Ilta-Sanomille, että Bottaksen auto liikkui siinä olevien sensoreiden mukaan kolme sekunnin tuhannesosaa ennen valojen sammumista. F1-sääntöjen mukaan startti ei ollut varaslähtö, koska säännöissä on 10 tuhannesosan toleranssi.

– Yhdestä ainoasta kamerasta näyttää siltä, että se olisi ollut varaslähtö. Se on Valtterin autossa oleva kamera, josta näyttää, että pyörät liikkuivat vähän ennen valojen sammumista, Salo totesi.

– Starttinappulasta tulee pulssi auton alla oleviin sensoreihin auton alla, mikä ratkaisee. Varaslähdön raja ei ylittynyt, Salo sanoi IS:lle.

Mika Salo toimii F1-kilpailuiden tuomaristossa.­

Bottaksen varaslähtö oli siis pienestä kiinni.

– Valtterilla kävi helvetinmoinen tuuri, ettei auto liikkunut heti silloin, kun hän päästi kytkimestä, Salo totesi.

Tuomariston kannalta kilpailu oli muuten suhteellisen rauhallinen, ainakin verrattuna kahden viikon takaiseen Bakun kisaan.

– Oli aika paljon kaikkea pientä, mutta ei mitään merkittävää. Valtterin tilanteen ratkaisussa kesti vähän kauemmin, koska siinä kesti, että saimme datatietoja. Muuten saimme kaiken ratkaistua 1-2 kierroksessa.

Bottakselle voitto oli kauden toinen. Hän on enää 15 pisteen päässä tallitoveristaan Lewis Hamiltonista, joka on MM-sarjan kakkosena. MM-kärkeen Vetteliin on matkaa 35 pistettä.

Juttua täsmennetty klo 20.00: Bottas liikkui 3 tuhannesosaa ennen valojen sammumista, ei jälkeen.